โคฟเร่งผู้ถือหุ้นตอบรับสผ.
บอร์ด โคฟ เอนเนอร์ยี ออกแรงกระตุ้นผู้ถือหุ้นตอบรับคำเสนอซื้อจาก PTTEP ซึ่งเสนอซื้อที่ราคาหุ้นละ 240 เพนซ์ ราคาหุ้นดิ่งต่อ
19 ก.ค. 2555

บอร์ด โคฟ เอนเนอร์ยี ออกแรงกระตุ้นผู้ถือหุ้นตอบรับคำเสนอซื้อจาก PTTEP ซึ่งเสนอซื้อที่ราคาหุ้นละ 240 เพนซ์ ราคาหุ้นดิ่งต่อ 
นายเทวินทร์ วงศ์วานิช ประธานเจ้าหน้าที่บริหารและกรรมการผู้จัดการใหญ่ บริษัท ปตท.สำรวจและผลิตปิโตรเลียม (PTTEP) หรือ ปตท.สผ. เปิดเผยว่า ขณะนี้ถือว่าบริษัทเป็นผู้ทำคำเสนอซื้อหุ้นโคฟ เอนเนอร์ยี ที่ 240 เพนซ์ต่อหุ้น เป็นราคาสูงสุดที่มีอยู่ในปัจจุบันเพียงเจ้าเดียว หลังจากบริษัท Shell Exploration and Production (XL) B.V. (Shell) ไม่ปรับเพิ่มราคาเสนอซื้อหุ้นที่ 220 เพนซ์ต่อหุ้น และจะไม่เข้าสู่กระบวนการประมูล
อย่างไรก็ตาม เมื่อวันที่ 17 ก.ค.ที่ผ่านมา คณะกรรมการ บริษัท โคฟ แนะนำให้ผู้ถือหุ้น โคฟตอบรับคำเสนอซื้อหุ้นของ PTTEP โดยเร็วที่สุด ซึ่งระยะเวลาการตอบรับคำเสนอซื้อหุ้นยังคงมีผลต่อเนื่องไปจนถึงวันที่ 25 ก.ค. 2555 
อย่างไรก็ตาม ราคาหุ้นของ PTTEP ยังคงปรับตัวลดลงต่อเนื่อง และปิดตลาดที่ 166 บาท ลดลง 5 บาท หรือลดลง 2.92%
บล.ธนชาต แนะนำนักลงทุนขายหุ้น PTTEP เพราะมองว่าโคฟจะสร้างมูลค่าให้เพียง 1.50 บาทต่อหุ้นเท่านั้น และหากดูราคาที่ซื้อขายในปัจจุบันที่ระดับสัดส่วนราคาต่อกำไร (พี/อี) 11 เท่า ถือว่าไม่ถูกเพราะบริษัทในภูมิภาคซื้อขายที่ 10 เท่า และแนวโน้มกำไรยังทรงตัว
นอกจากนี้ ยังมีปัจจัยที่ยังไม่ทราบอีกหลายปัจจัยที่อาจจะเกิดขึ้นในช่วง 7 ปีข้างหน้า ก่อนจะมีการรับรู้ถึงมูลค่าเพิ่มนี้ ซึ่งรวมถึงความเป็นไปได้ในเรื่องเพิ่มทุนด้วย เพราะการซื้อหุ้นครั้งนี้จะทำให้สัดส่วนหนี้สินต่อทุน (ดี/อี) พุ่งเป็น 0.7 เท่า จาก 0.4 เท่า ซึ่งเกินเป้าหมายที่ 0.5 เท่า และถือว่าเป็นระดับที่สูงสำหรับบริษัทสำรวจและผลิต เพราะคู่แข่งส่วนใหญ่ปลอดหนี้ และคาดว่าการเพิ่มทุนในระดับ 15-20% ของทุนปัจจุบันก็จะทำให้ดีอีลดลงมาอยู่ที่ 0.2 เท่าได้
อย่างไรก็ตาม การเข้าซื้อโคฟน่าจะทำให้ PTTEP เข้าสู่ตลาด แอลเอ็นจีด้วยแผนพัฒนาโครงการโมซัมบิกระดับโลก เริ่มด้วยแอลเอ็นจี 2 โครงการ ในปี 2562 และขยายเป็น 3 โครงการ ในปี 2564